ยินดีปรีดา
เดินยิ้มแก้มป่องกันทั้งวังบางขุนพรหม
30 พ.ย. 2555

เดินยิ้มแก้มป่องกันทั้งวังบางขุนพรหม
เมื่อพรายแอบกระซิบให้กับบรรดาพนักงานแบงก์ชาติรับทราบมติคณะกรรมการธนาคารแห่งประเทศไทยที่มี “ดร.โกร่ง” วีรพงษ์ รามางกูร เป็นประธานว่า...แฮ่ม
ที่ประชุมบอร์ดเมื่อวันที่ 29 พ.ย.ที่ผ่านมา มีมติอนุมัติงบประมาณราย จ่ายของ ธปท.ในปี 2556 โดยเฉพาะในส่วนของรายจ่ายเงินเดือนพนักงานที่จะเพิ่มขึ้น 7%
แปลเป็นไทยให้ใจเบิกบานกันว่า ฝ่ายการพนักงานของแบงก์ชาติก็จะไปประกาศขึ้นเงินเดือนให้กับพนักงาน 7% สูงกว่าเงินเฟ้อที่เยาะเย้ยมนุษย์เงินเดือนอยู่ที่ 3%
เย้ๆๆๆ พนักงาน 3,600 คน ทั้งใน กทม.และ ตจว.ยิ้มได้
นี่เป็นรางวัลชดเชยที่พนักงานกรำงานหนักมาตลอดปี แม้ว่าผลงานการทำรายได้ในบัญชีของ ธปท.เอง จะยังเป็นตัวแดงขาดทุนอยู่กว่า 3 แสนล้านบาทก็ตาม
ใครว่าดร.โกร่ง ใจร้ายฮึ...